ຂໍ້ຂັດແຍ້ງໃນເຂດທະເລຈີນໃຕ້ ບົດບັງ ການພົວພັນ ທາງທະຫານຂອງສະຫະລັດ ໃນຂົງເຂດ (ເບິ່ງວີດິໂອລາວ-ອັງກິດ)
ຜູ້ນໍາເອເຊຍຕາເວັນອອກສຽງໃຕ້ຫລາຍຄົນ ຍັງບໍ່ກ້າສະແດງ ຄວາມຄິດເຫັນ ຕໍ່ຂໍ້ຕົກລົງຂອງອອສເຕຣເລຍແລະສະຫະລັດ ທີ່ໃຫ້ທະຫານສະຫະລັດ ໄປປະຈໍາຢູ່ອອສເຕຣເລຍ.
ແຜນການຂອງສະຫະລັດ ທີ່ຈະສົ່ງທະຫານເພີ່ມຕື່ມຈໍານວນນຶ່ງ ໄປຍັງອອສເຕຣເລຍໃນ ຫລາຍປີຕໍ່ໜ້ານີ້ ແມ່ນໄດ້ຮັບປະຕິກິລິຍາຕອບແບບປະປົນກັນ ໃນລະຫວ່າງພວກຜູ້ນໍາຂອງ ຂົງເຂດເອເຊຍຕາເວັນອອກສຽງໃຕ້ທີ່ເປັນຫ່ວງ ນໍາຄວາມອາດເປັນໄປໄດ້ທີ່ນັບມື້ເພີ່ມທະວີຂຶ້ນ ໃນການປະເຊີນໜ້າກັນດ້ານທະຫານຢູ່ໃນຂົງເຂດນັ້ນ ແຕ່ພວກນັກວິເຄາະກ່າວວ່າ ຂໍ້ຂັດແຍ້ງ ກັນເລຶ່ອງເຂດນໍ້າແດນດິນໃນທະເລຈີນໃຕ້ ທີ່ດໍາເນີນໄປຢູ່ໃນເວລານີ້ ແມ່ນເປັນເລື່ອງທີ່ ໜ້າເປັນຫ່ວງຫລາຍກວ່າອີກ ດາຣາມີລາຍລະອຽດ ມາສະເໜີທ່ານ ຜູ້ນໍາຂົງເຂດເອເຊຍຕາເວັນອອກສຽງໃຕ້ຫລາຍຄົນ ຍັງລັງເລໃຈທີ່ຈະອອກມາສະແດງ ການສະໜັບສະໜຸນ ຫລືຄັດຄ້ານຕໍ່ຂໍ້ຕົກລົງກັນລະຫວ່າງອອສເຕຣເລຍແລະສະຫະລັດ ທີ່ຈະເອົາທະຫານສະຫະລັດຈໍານວນ 2,500 ຄົນ ໄປປະຈໍາການຢູ່ໃນອອສເຕຣເລຍ ໃນ ສອງສາມປີຕໍ່ໜ້ານີ້ ແຕ່ທ່ານ ຄາລ ເທເອີ ນັກວິເຄາະຂົງເຂດເອເຊຍຕາເວັນອອກສຽງໃຕ້ປະຈໍາມະຫາວິທະ ຍາໄລ New South Wales ກ່າວເວລາໃຫ້ສໍາພາດທາງສື່ໂທລະພາບທາງອິນເທີເນັດ ຫລື Skype ວ່າ ໂດຍສ່ວນຕົວແລ້ວ ພວກຜູ້ນໍາສະມາຄົມອາຊ່ຽນສ່ວນຫລາຍຍິນດີນໍາ ການເຂົ້າມາພົວພັນດ້ານທະຫານຂອງສະຫະລັດໃນຂົງເຂດ ເພື່ອໃຫ້ສົມດຸນກັບການຢືນ ຢັດເອົາກໍາມະສິດຫລາຍຂຶ້ນນັບມື້ຂອງຈີນ ໃນເຂດທະເລຈີນໃຕ້ນັ້ນ ທ່ານ ຄາລ ເທເອີ ກ່າວວ່າ: ຈີນເປັນປະເທດນຶ່ງໃນຫົກປະເທດເອເຊຍ ທີ່ອ້າງເອົາກໍາມະສິດທີ່ຂັດແຍ້ງໃນດິນແດນ ໃນເຂດທະເລຈີນໃຕ້ ຊຶ່ງເປັນເຂດທີ່ມີຄວາມສໍາຄັນທາງດ້ານຍຸທະສາດຕໍ່ການເດີນເຮືອ ຂອງໂລກ ແລະກໍເຊື່ອກັນວ່າ ອຸດົມສົມບູນໄປດ້ວຍນໍ້າມັນແລະແກທໍາມະຊາດນັ້ນ ທີ່ກອງປະຊຸມສຸດຍອດເອເຊຍຕາເວັນອອກເມື່ອບໍ່ນານມານີ້ ຈີນໄດ້ເນັ້ນຍໍ້າເຖິງທ່າທີຂອງ ຕົນທີ່ວ່າ ຂໍ້ຂັດແຍ້ງກັນນັ້ນຄວນຈະແກ້ໄຂກັນແບບສອງຝ່າຍ ໃນຂະນະທີ່ປະທານາທິບໍ ດີໂອບາມາ ອອກສຽງສະໜັບສະໜຸນຄວາມພະ ຍາຍາມແບບຫລາຍຝ່າຍຂອງສະມາຄົມ ອາຊ່ຽນ ເພື່ອພັດທະນາກົດຫລືຫລັກການປະພຶດປະຕິບັດ ກ່ຽວກັບບັນຫາດັ່ງກ່າວນັ້ນ ທ່ານເທເອີກ່າວວ່າ ພວກຜູ້ນໍາຂົງເຂດເອເຊຍຕາເວັນອອກສຽງໃຕ້ເກືອບວ່າໝົດທຸກຄົນ ແມ່ນ ສະໜັບສະໜຸນທ່າທີຂອງປະທານາທິບໍດີໂອບາມາ ທ່ານອະທິບາຍຕໍ່ໄປວ່າ: ແຕ່ແນວໃດກໍຕາມ ເຖິງແມ່ນວ່າ ທ່ານເທເອີ ຈະມອງເຫັນການກ່ຽວພັນກັນລະຫວ່າງການ ມີໜ້າເພີ່ມຂຶ້ນຂອງທະຫານສະຫະລັດ ແລະທ່າທີແບບເປັນ ອັນນຶ່ງອັນດຽວກັນຂອງສະມາ ຄົມອາຊ່ຽນ ໃນເລື່ອງການແກ້ໄຂບັນຫາຂັດແຍ້ງຂອງພວກເຂົາເຈົ້າກັບຈີນນັ້ນກໍຕາມ ແຕ່ ພວກຜູ້ນໍາສະຫະລັດແລະຂົງເຂດເວົ້າວ່າ ບັນຫາສອງຢ່າງນີ້ມັນຄົນລະເລຶ່ອງກັນ